Gerningsmænd har i nat forsøgt at ødelægge ruderne i en dronebutik i København.

Det oplyser Københavns Politi.

- Københavns Politi kan bekræfte, at en dronebutik har været udsat for hærværk i nat, siger Riad Tolba, pressetalsmand hos Københavns Politi.

Anmeldelsen modtog politiet klokken 02:26 i nat, og politiet efterforsker nu sagen. De har været ude i butikken og talsmanden fortæller, at der er kastet sten mod ruderne.

Butikken er ejet af to unge mænd, der i weekenden stod frem hos DR og fortalte, at de igennem et år havde hjulpet PET i efterforskningen af en formodet terrorsag.

Butiksejer: Det er fordi vi var i fjernsynet i søndags

Frederik Skøt, der er medejer af dronebutikken, fortæller, at det ikke er første gang, de har oplevet smadrede ruder.

- Vi har haft smadrede vinduer før i forbindelse med indbrud, hvor vi ikke havde gitteret nede. Men mit umiddelbare bud er, at det her er fordi vi var i fjernsynet i søndags.

Hvilke skader er der sket?

- Vores ruder er ret tykke, men der er nogle brosten, der har ramt glasset. Det ser ikke særlig flot ud, men vinduerne står stadig.

Fortryder I at have stillet op?

- Nej det gør vi ikke. Det vigtige for mig var, at vi havde mulighed for at fortælle vores historie. Det har været vigtigt for mig at fortælle, at vi har gjort, hvad vi kunne for at forhindre terror. Det hjælper hele Danmark med at fortælle, at vi har et politi, der passer på borgerne, siger Frederik Skøt.

Sigtet for at indkøbe droner til Islamisk Stat

I sagen, som de to butiksindehavere har hjulpet PET med, er en 30-årig mand i dag varetægtsfængslet og sigtet for at ville sende dronedele fra Danmark til terrororganisationen Islamisk Stat. Han nægter sig skyldig i sigtelsen for medvirken til forsøg på terror.

Manden købte dronedelene i butikken, mens PET overvågede købene, fortalte DR i weekenden.

Politiet kan ikke på nuværende tidspunkt sige noget om et muligt motiv for hærværket.

- Det kan jeg ikke komme ind på for nuværende. Det er for tidligt at sige, siger Riad Tolba.